Pavel Nedvěd

**Pavel Nedved** (češki izgovor: [ˈpavɛl ˈnɛdvjɛt]) je bivši češki nogometaš i reprezentativac. Rođen je 30. augusta 1972. godine u gradu Čebu, u tadašnjoj Čehoslovačkoj, današnjoj Češkoj republici. Igrao je za klubove iz Češke a zatim za italijanske Lacija i Juventusa sa mnogo uspjeha.

Smatran jednim od najboljih ikada veznih igrača, 2003. godine je kao igrač Juventusa osvojio prestižnu Zlatnu loptu za najboljeg igrača Evrope kao prvi i dosad jedini češki igrač kome je to pošlo za rukom nakon raspada bivše Čehoslovačke. Otišao je u igračku penziju nakon 19 godina profesionalne karijere u sezoni 2008/09.

## Karijera
### Sparta Prag
1991. godine dobija šansu u prvom timu Dukle iz Praga sa tek napunjenih devetnaest godina. Te sezonu u 19 nastupa u tadašnjoj prvoj ligi Čehoslovačke postiže tri gola i naredne sezone prelazi u Spartu iz Praga. U najtrofejnijem češkom klubu ostaje do četiri sezone od kojih u tri; 1992/93, 1993/94 i 1994/95 osvaja titulu prvaka svoje države. Ukupno sakuplja 98 nastupa u domaćoj ligi i 19 u evropskim takmičenjima uz ukupno 28 postignutih golova. Posebno je bila impresivna poslijedna sezona, 1995/96 kada je u 38 nastupa u svim takmičenjima postigao impresivnih 19 golova.

1994. godine zahvaljujući dobrim igrama dobija poziv za nacionalnu reprezentaciju i junu iste godine debituje u utakmici protiv Republike Irske od 3-1. Na Evropskom prvenstvu u Engleskoj 1996. godine je bio jedan od bitnijih igrača u podvigu reprezentacije Češke koji je zaustavljen u finalu porazom od Njemačke.

### Lazio
Nakon tih sjajnih igara, isto ljeto prelazi u redove italijanskog Lacija. 7. septembra 1996. godine debituje za ekipu protiv Bolonje, u okviru Serije A. Odmah se uklopio u ekipu i postigao deset golova te sezone u svim takmičenjima.

U sezoni 1997/98 osvaja prvi trofej u Italiji i to Kup Italije pobjedivši Milan u finalu. Zatim i superkup pobjedom nad Juventusom 2-1 gdje je postigao jedan od golova. U sezoni koja slijedi u finalu Kupa pobjednika kupova igranom u Birmingemu je postigao odlučujući pogodak u 81. minuti i tako donio pobjedu svom timu protiv španske Majorke.

Na početku sezoni 1999/2000 rimski klub osvaja trofej Superkupa Evrope protiv Mančester Junajteda. Te iste sezone u Seriji A Nedved postiže pet golova od tog par bitnih; protiv Bolonje na obilježavanju stogodišnjice postojanja kluba te donosi pobjedu u gradskom derbiju protiv Rome (2-1) s kojom Lacijo bježi drugoplasiranom Juventusu na devet bodova. U zadnjem kolu pobjeđuju Ređinu i tako u tjesnoj utrci sa klubom iz Torina osvajaju svoj drugi *scudetto* nakon 27 godina pauze.

U narednoj sezoni je bio ukupno 13 puta strijelac u 45 nastupa u svim takmičenjima i zahvaljujući sjajnim igrama privlači interes mnogih klubova iz domaćeg prvenstva ali i iz Evrope.

### Juventus
Nakon pet sezona provedenih u Rimu, prelazi u Juventus za 70 milijardi tadašnjih italijanskih lira ili 41 milion eura. Doveden je kao zamjena za Zinedina Zidana koji je isto ljeto prešao u Real Madrid za tadašnjih rekordnih 75 miliona eura. On je bio i prvo veliko pojačanje Marćela Lipija koji se vratio u Juventus. Svoj prvi gol postiže u decembru 2001. godine u prvenstvenoj utakmici protiv Peruđe i to glavom. Naredni put je bio strijelac u januaru naredne godine u domaćem meču protiv Udinesea te je dva puta donio bitne pobjede protiv Verone i Pjaćence. Juventus na kraju osvaja Seriju A bodom razlike od drugoplasiranog Intera.

U sezoni 2002/03 igra još bolje i postiže devet prvenstvenih golova u novom osvajanju *scudetta* kojem već na početku dodaje i trofej nacionalnog superkupa. U Ligi prvaka je te sezone bio pet puta strijelac, od čega u četvrtfinalu protiv Barcelone i u polufinalu protiv Real Madrida. Na toj utakmici je dobio žuti karton zbog koga je morao propustiti finale protiv Milana. Taj meč je napustio u suzama i mnogi su podvukli kao glavni razlog za poraz upravo izostanak Čeha. Sljedeća sezona počinje osvajanjem još jednog superkupa a na kraju godine dobija nagradu Zlatna lopta za najboljeg igrača Evrope u 2003. godini.

[mini|275px|desno|Nedved u dresu [Juventus FC|Juventusa u akciji protiv Olimpijske selekcije Kine.]]

Naredne dvije sezone su bile jednako uspješne kako na ličnom planu tako i na klupskom. Pod vodstvom Fabija Kapela Juventus osvaja dvije nove titule (koje su kasnije oduzete poslije skandala o namještanju utakmica *Calciopoli*). U sezoni 2005/06 sakupio je 46 nastupa u svim takmičenjima uz sedam postignutih golova.

Nakon što je klub izbačen u Seriju B, ostaje vjeran Juventusu te je tako 11 puta bio strijelac u 33 utakmice u drugoj ligi. Dodao je i jedan gol u Kupu Italije.

U prvoj prvenstvenoj utakmici nakon povratka u elitu 31. augusta 2008. godine protiv Fiorentine Nedved postiže vodeći gol ali domaćini kasnije dolaze do poravnanja. 29. oktobra protiv Bolonje postiže dva gola a 31. januara 2009. godine na Olimpijskom stadionu u Torinu Kaljariju daje fantastičan gol sa preko 30 metara. Poslije toga najavljuje konačni oproštaj od fudbala na kraju te sezone. U februaru se povrijeđuje u meču osmine finala protiv Čelzija. Vraća se 21. marta u utakmici protiv Rome na Olimpijskom stadionu u Rimu gdje postiže sjajan pogodak za pobjedu od 4-1.

17. maja 2009. godine na domaćoj utakmici protiv Atalante igra svoj 500-ti meč u karijeri u domaćim prvenstvima. 30. maja preko svih medija u Italiji potvrđuje da će sutrašnja utakmica u Torinu protiv Lacija biti njegova poslijednja. Utakmicu je počeo kao kapiten i asistirao Vinćencu Jakvinti za drugi pogodak i pobjedu od 2-0. Izašao je u 84. minuti iz igre kada je utakmica zaustavljena i cijeli stadion uz gromoglasan aplauz i podršku ustao da se oprosti od legende kluba. Poslije utakmice su svi igrači i rukovodstvo kluba stali u počasni špalir a Čeh je otrčao počasni krug oko terena opraštajući se od navijača. Nešto kasnije, gostujući na italijanskom *Sky Sportu* je definitivno potvrdio kraj karijeri iako se nagađalo o njegovom o nastavku karijere u SAD-u.

U svojoj autobiografiji *Moj normalan život* je napisao kako je 2010. godine odbio poziv tadašnjeg trenera Intera Žoze Murinja da pređe u taj klub.

## Nakon karijere
Kasnije je izjavio kako nije *okačio kopačke o klin* zbog zasićenja ili nemogućnosti da igra na najvišem nivou nego radi velike želje da provodi više vremena sa svojom porodicom. 12. oktobra 2010. godine je sjednici dioničara Juventusa najavljeno da će Nedved postati član uprave. 27. oktobra na skupštini kluba je postao jedan od jedanaest članova Upravnog Odbora Juventus Football Club-a.

## Privatni život
Oženjen je sa suprugu Ivanu još od svoje 21. godine. Sa njom ima dvoje djece; jednog sina i jednu kćerku koje nose ista imena kao i oni: Pavel i Ivana. Diplomirani je geometar. Na početku karijere sponzor opreme mu je bio *Uhlsport* a kasnije je potpisao ugovor sa *Adidasom*.

2010. godine je izdao autobiografiju *Moj normalan život*.

## Klupska statistika
## Reprezentativna statistika
## Trofeji
### Klub
#### Nacionalne titule
***Prva liga Čehoslovačke: 1**
:Sparta Prag: 1992-1993

***Češka prva liga: 2**
:Sparta Prag: 1993-1994, 1994-1995

***Nogometni kup Češke republike: 1**
:Sparta Prag: 1995-1996

***Kup Italije: 2**
:Lazio: 1997-1998, 1999-2000

***Superkup Italije: 4**
:Lazio: 1998, 2000
:Juventus: 2002, 2003

***Serie A: 3**
:Lazio: 1999-2000
:Juventus: 2001-2002, 2002-2003

*Serie A **(oduzeti)**
:Juventus: 2004-2005, 2005-2006

***Serie B: 1**
:Juventus: 2006-2007

#### Međunarodni trofeji
***Kup pobjednika kupova: 1**
:Lazio: 1998-1999

***Superkup Evrope: 1**
:Lazio: 1999

### Individualne
***Najbolji igrač Češke republike: 4**
:1998, 2000, 2003, 2004

***Češka zlatna lopta: 6**
:1998, 2000, 2001, 2003, 2004, 2009

*Zlatna lopta: 1
:2003

***Italijanski nogometni oskar: 2**
:Najbolji strani igrač Serije A: 2003
:Najbolji igrač Serije A: 2003

***Zlatno stopalo: 1**
:2004

***FIFA 100**
:2004

***UEFA-in tim godine: 3**
:2003, 2004, 2005

## Reference
## Vanjski linkovi
*
*
*Pavel Nedvěd na calcio.com
*Pavel Nedvěd na transfermarkt.de

Kategorija:Rođeni 1972.
Kategorija:Živi ljudi
Kategorija:Češki nogometaši
Kategorija:Nogometaši Dukle Prag
Kategorija:Nogometaši Sparte Prag
Kategorija:Nogometaši Lazija
Kategorija:Nogometaši Juventusa
Kategorija:Igrači na Evropskom prvenstvu u nogometu 1996.
Kategorija:Igrači na FIFA Kupu konfederacija 1997.
Kategorija:Igrači na Evropskom prvenstvu u nogometu 2000.
Kategorija:Igrači na Evropskom prvenstvu u nogometu 2004.
Kategorija:Igrači na Svjetskom prvenstvu u nogometu 2006.
Kategorija:Biografije, Cheb